Lobo (constelación)

Lupus ou Lobo é unha constelación do hemisferio sur situada entre as constelacións de Centaurus e Scorpius. Atópase entre as patas do escorpión e case unida a centauro. Dende Galicia (incluíndo Europa central) só se pode ve-la parte máis setentrional da constelación, no momento do tránsito polo meridiano, a comezos do verán. Características Notables
Lupus é unha pequena constelación que, sen ter ningunha estrela extremadamente brillante, conten ó redor dunha trintena de estrelas de segunda e terceira magnitude, incluíndo un número de estrelas binarias ou múltiples. Entre as estrelas que compoñen a figura da constelación, só algunhas reciben nome propio. A máis brillante entre elas, α Lupi, ocasionalmente coñecida coma Kakkab ou Men. GQ Lupi é unha estrela cunha compañeira subestelar da que se ten obtido unha imaxe directa. Na constelación tamén pódense observar algúns cúmulos abertos e globulares. Estrelas principais
α Lupi (Kakkab ou Men), a estrela máis brillante da constelación (magnitude aparente 2, 30) é unha xigante azul a uns 550 anos luz. É unha variable do tipo Beta Cephei.
β Lupi, segunda estrela máis brillante da constelación con magnitude aparente 2, 68, é unha estrela xigante semellante á anterior.
γ Lupi (Thusia), estrela tamén azul de magnitude 2, 80. O igual que α Lupi e β Lupi atópase a pouco máis de 500 anos luz de distancia.
δ Lupi, estrela subxigante azul de magnitude 3, 22.
ε Lupi, binaria visual cunha compoñente principal que é á súa vez unha binaria espectroscópica.
ζ Lupi, a diferenza doutras estrelas da constelación que son branco-azuladas, é unha xigante amarela. Atópase unhas 5 veces máis próxima cás cinco estrelas anteriores.
η Lupi, estrela binaria cunhas compoñentes que se atopan separadas 15 segundos de arco.
ν Lupi designa a dúas estrelas distintas: ν1 Lupi, estrela amarela algo máis quente co Sol situada a 111 anos luz; ν² Lupi, anana amarela moi semellante ó Sol a 47, 5 anos luz. Esta última é un obxectivo prioritario na procura de planetas extrasolares.
χ Lupi, binaria espectroscópica cunha compoñente principal que é un interesante exemplo de estrela de mercurio-manganeso.
2 Lupi (f Lupi), xigante laranxa e membro da asociación estelar de Scorpius-Centaurus.
g Lupi (HD 139664), estrela amarela cun disco circumestelar ó seu redor, semellante ó cinto de Kuiper existente no sistema solar.
GG Lupi, binaria eclipsante composta por dúas estrelas de tipo espectral B.
GQ Lupi, unha estrela variable T Tauri cun posible planeta ó redor.
Gliese 588 (CD-409712), anana vermella a 19, 36 anos luz da Terra.
SN 1006, supernova que no ano 1006 acadou magnitude -7, 5. O resto de supernova asociado é a radiofonte PKS 1459-41. Obxectos Notables do espazo profundo
Ó norte da constelación pódense observar dous cúmulos globulares: NGC 5824 e NGC 5986. Ningún é visible con prismáticos aínda que si con pequenos telescopios.
Cúmulo globular NGC 5927, a uns 24. 000 anos luz de distancia, coma os anteriores só visible cun telescopio.
Dous cúmulos abertos ó sur da constelación (NGC 5822 e NGC 5749).
Galaxia espiral barrada NGC 5643.
No bordo oeste, a nebulosa planetaria IC 4406, que contén algunhas das estrelas máis quentes que existen.
NGC 5882, outra nebulosa planetaria preto do centro da constelación.
Outro obxecto interesante, a nebulosa planetaria NGC 5873, situada a uns 13. 500 anos luz da Terra. Mitoloxía
Segundo a lenda tratase do rei de Arcadia, Licaón, que foi transformado en lobo coma castigo pola súa extrema crueldade xa que chegou a matar a case tódolos seus fillos.